Γλυκό κουταλιού ντοματάκι από την Κω, χωρίς ασβέστη
Το ασβεστόνερο βοηθάει το φρούτο ή το λαχανικό να κρατήσει το σχήμα του, αλλά εδώ δεν θα το χρειαστείτε. Αυτό το νησιώτικο γλυκό ντοματάκι γίνεται μια χαρά χωρίς αυτό, όλο χρώμα κι άρωμα.
1.500 γρ. ζάχαρη, 1.000 γρ. ντομάτες μικρές, στρογγυλές (αυτές που πωλούνται και σε τσαμπί) ή πομοντόρια, ξεφλουδισμένες , φρέσκος χυμός από 2 λεμόνια, 40 γρ. αμύγδαλα λευκά (προαιρετικά) , 5-6 φύλλα αρμπαρόριζα
Για να φτιάξουμε γλυκό ντοματάκι από την Κω χωρίς ασβέστη, αρχικά, με ένα μαχαιράκι κάνουμε δύο παράλληλες χαρακιές στο κάτω μέρος από τις ντομάτες τόσο όσο να μπορέσουμε να βγάλουμε με το δάχτυλό μας ή με ένα κουτάλι τους σπόρους τους.Σε μια κατσαρόλα βάζουμε τη ζάχαρη με 700 ml νερό και ζεσταίνουμε σε δυνατή φωτιά. Ανακατεύουμε μόνο στην αρχή και αφήνουμε το σιρόπι να βράσει για 2-3 λεπτά (από την ώρα που ξεκινάει ο κοχλασμός), μέχρι να δέσει ελαφρώς. Προσθέτουμε τις ντομάτες.Χαμηλώνουμε λίγο τη φωτιά και, μόλις πάρουν βράση, μετράμε 10 λεπτά και προσθέτουμε τον χυμό λεμονιού μαζί με τα αμύγδαλα. Αφήνουμε να βράσουν για ακόμη 15 λεπτά, περίπου, μέχρι να δέσει το γλυκό – ο χρόνος εξαρτάται από τα υγρά που αφήνουν οι ντομάτες. Προς το τέλος, ρίχνουμε και την αρμπαρόριζα. Μόλις είναι έτοιμο, γεμίζουμε αποστειρωμένα βάζα και τα διατηρούμε στο ντουλάπι για τουλάχιστον 8 μήνες.
Αμύγδαλα,Λεμόνι,Ντομάτα,Γλυκό Κουταλιού